CELEX: E2015J0029
Language: et
Date: 2016-09-22 00:00:00
Title: Kohtu otsus, 22. september 2016, kohtuasjas E-29/15 — Sorpa bs. vs. The Competition Authority (Konkurentsiamet) (Turgu valitseva seisundi kuritarvitamine — Ettevõtja mõiste — Omavalitsuste poolt asutatud kooperatiivsed üksused — Jäätmekäitlus — Üldist majandushuvi pakkuv teenus — Võrdväärsete tehingute puhul teiste kaubanduspartnerite suhtes erinevate tingimuste kohaldamine — Diskrimineeriv hinnapoliitika)

20.4.2017   
            
            
               ET
            
            
               Euroopa Liidu Teataja
            
            
               C 123/7
            
         KOHTU OTSUS,
   22. september 2016,
   kohtuasjas E-29/15
   Sorpa bs. vs. The Competition Authority (Konkurentsiamet)
   (Turgu valitseva seisundi kuritarvitamine — Ettevõtja mõiste — Omavalitsuste poolt asutatud kooperatiivsed üksused — Jäätmekäitlus — Üldist majandushuvi pakkuv teenus — Võrdväärsete tehingute puhul teiste kaubanduspartnerite suhtes erinevate tingimuste kohaldamine — Diskrimineeriv hinnapoliitika)
   (2017/C 123/08)
   Kohtuasjas E-29/15, Sorpa bs. vs. The Competition Authority, on Islandi ülemkohus (Hæstiréttur Íslands) esitanud kohtule EFTA järelevalveameti ja kohtu asutamist käsitleva EFTA riikide vahelise lepingu artikli 34 alusel TAOTLUSE, mis käsitleb EMP lepingu, eriti selle artikli 54 tõlgendamist. Kohus koosseisus esimees ja ettekandev kohtunik Carl Baudenbacher ning kohtunikud Per Christiansen ja Páll Hreinsson tegi 22. septembril 2016 järgmise resolutiivosaga otsuse.
   
               1.
            
            
               Omavalitsus võib kujutada endast EMP lepingu artikli 54 tähenduses ettevõtjat, mis tegeleb turul kaupade või teenuste pakkumist hõlmava majandustegevusega. Määramaks kindlaks, kas jäätmekäitlus kujutab endast majandustegevust, tuleb arvesse võtta konkurentsi olemasolu eraettevõtjatega. Sellega seoses peab asjaolu, et jäätmekäitlusteenuste osutamise eest saadav tasu ei tohi ületada tekkinud kulusid, olema tasakaalus turul eksisteeriva konkurentsiga.
            
         
               2.
            
            
               Jäätmekäitlus võib kujutada endast EMP lepingu artikli 59 lõike 2 tähenduses üldist majandushuvi pakkuvat teenust. Eelotsusetaotluse esitanud kohus peab kindlaks tegema, kas EMP lepingu artikli 54 kohaldamine muudab omavalitsuste jaoks võimatuks neile usaldatud jäätmekäitlusteenuste osutamise, või muudab see võimatuks nende teenuste osutamise majanduslikult vastuvõetavatel tingimustel.
            
         
               3.
            
            
               Määrates kindlaks, kas jäätmekäitlusteenuseid osutav avaliku sektori asutus kujutab endast EMP konkurentsieeskirjade tähenduses ettevõtjat, ei ole oluline, kas kõnealune üksus on omavalitsus või mitmest omavalitsusüksusest koosnev kooperatiivne üksus.
            
         
               4.
            
            
               EMP lepingu artiklit 54 ei kohaldata siseriiklike õigusnormidega ette nähtud konkurentsivastase tegevuse suhtes, või kui siseriiklike õigusnormidega luuakse õigusraamistik, mis võimaluse konkurentsieeskirjadega kooskõlas olevaks tegutsemiseks ise omakorda välistab. EMP lepingu artikkel 54 võib aga olla kohaldatav juhul, kui siseriiklikud õigusnormid jätavad võimaluse konkurentsiks, mida ettevõtjate autonoomne tegevus võib takistada, piirata või kahjustada.
            
         
               5.
            
            
               Kui EMP riik peaks siseriikliku õigusnormi alusel tegema avaliku sektori asutustele EMP konkurentsieeskirjade kohaldamisel erandi, andes neile näiteks eri- või ainuõigusi, tuleb seda teha kooskõlas EMP konkurentsieeskirjadega, eelkõige EMP lepingu artikli 59 lõikega 1.
            
         
               6.
            
            
               Omavalitsuse kooperatiivse üksuse omanikke võib EMP lepingu artikli 54 lõike 2 punkti c tähenduses vaadelda kaubanduspartneritena, välja arvatud juhul, kui nad moodustavad kõnealuse kooperatiiviga ühe ettevõtja.
            
         
               7.
            
            
               Tehes oma omanikele allahindlust, mida ta ei võimalda teistele klientidele, asetab turgu valitsev ettevõtja need kliendid EMP lepingu artikli 54 lõike 2 punkti c tähenduses ebasoodsasse konkurentsiolukorda, tingimusel, et nad konkureerivad turgu valitseva ettevõtja omanikega valitsetavale turule eelneval või järgneval kaubaturul.